**B. Osobitná časť**

**K Čl. I**

**K bodom 1 až 3**

Navrhovanou úpravou sa preberajú zmeny v prílohe IV smernice 2010/63/EÚ v platnom znení vykonané podľa čl. 1 a prílohy preberanej delegovanej smernica (EÚ) 2024/1262. Príloha IV smernice 2010/63/EÚ v platnom znení je transponovaná v prílohe č. 2. V prílohe č. 2 sa upravuje spôsob potvrdenia usmrtenia zvierat a zároveň sa vypúšťa používanie inertných plynov ako jeden zo spôsobov usmrcovania hlodavcov. Ďalej sa dopĺňa aj požiadavka na primeraný spôsob usmrcovania dania pruhovaného.

**K bodom 4 až 7 a 9 až 13**

Všeobecne**:** Navrhovanou úpravou sa preberajú zmeny v prílohe III smernice 2010/63/EÚ v platnom znení vykonané podľa čl. 1 a prílohy preberanej delegovanej smernica (EÚ) 2024/1262. Navrhovaná úprava sa vzťahuje k prílohe č. 5, v ktorej je príloha III smernice 2010/63/EÚ v platnom znení transponovaná.

K bodom 4 a 5:Do všeobecných požiadaviek na zariadenie, vybavenie a umiestnenie zvierat sa dopĺňajú aj požiadavky na hluk a vibrácie pre vodné živočíchy.

K bodom 6 a 7: Do všeobecných požiadaviek na zariadenie, vybavenie a umiestnenie zvierat sa dopĺňajú pohotovostné plány, aby bolo zaistené zdravie a dobré životné podmienky zvierat v prípade zlyhania základných prvkov chovu zvierat. Vecne rovnaký dokument ako pohotovostný plán s označením „postup zvládania neočakávaných situácií“ je už ustanovený na vnútroštátnej úrovni ako obsahová súčasť prevádzkového poriadku podľa § 14 ods. 7 písm. e) vyhlášky Ministerstva pôdohospodárstva a rozvoja vidieka Slovenskej republiky č. 436/2012 Z. z., ktorou sa ustanovujú podrobnosti o požiadavkách na ochranu zvierat používaných na vedecké účely alebo vzdelávacie účely. Doplnenie pohotovostného plánu (ako novej požiadavky podľa prílohy č. 5 nariadenia vlády č. 377/2012 Z. z., ktorým sa ustanovujú požiadavky na ochranu zvierat používaných na vedecké účely alebo vzdelávacie účely) do prevádzkového poriadku, sa vzhľadom na už obsiahnutý vecne rovnaký dokument o postupe zvládania neočakávaných situácií, zabezpečí formálnou úpravou tak, že na príslušných stranách sa nahradí označenie dokumentu „postup zvládania neočakávaných situácií“ označením „pohotovostný plán“.

K bodom 9 a 10: Dopĺňajú  požiadavky na umiestňovanie vtákov odchytených z voľnej prírody a do minimálnych technických požiadaviek na zariadenie, vybavenie a umiestnenie vtákov sa dopĺňajú aj minimálne štandardné rozmery pre ďalšie druhy vtákov - spevavcov.

K bodu 11: Upravujú sa požiadavky na vodné prostredie rýb a tiež požiadavky na kŕmenie   
a manipuláciu s rybami.

K bodom 12 a 13: Ustanovujú sa minimálne technické požiadavky na zariadenie, vybavenie a umiestnenie pre danio pruhované a hlavonožce, tak aby boli zohľadnené sociálne potreby konkrétneho druhu.

**K bodu 8**

Legislatívno – technická úprava nesprávneho označenia odkazu na príslušné ustanovenie vo v hlavičke všetkých platných tabuliek. Správne má byť odkaz na § 31 ods. 2.

**K bodu 14**

V prílohe č. 7 sa dopĺňa označenie delegovanej smernice (EÚ) 2024/1262 ako právne záväzného aktu Európskej únie, ktorý sa preberá týmto nariadením vlády.

**K Čl. II**

Ustanovuje sa účinnosť nariadenia v súlade s článkom 2 ods. 1 delegovanej smernice (EÚ) 2024/1262 od 4. decembra 2026 a vzhľadom na transpozičnú lehotu do 4. decembra 2025 je v legislatívnom procese zabezpečené aj dodržanie primeranej legisvakačnej lehoty.